A su inu

Binu de sa inzitta mia santa
Cantas serenas oras m’hasa dadu,
E como caru cumpagnu ses accanta

De tind’andare. Deo isconsoladu
Ti canto cuddas memorias, chi lassas.
Pius de unu t’had’aere olvidadu,

Ca sos amigos tenent cussas trassas.
Pusti chi bùffant narant: adiosu!…
E olvidan s’amigu e i sas tassas

De su inu lughente e generosu.
Ma deo amento sos seros passados
Cun tue inu. Tristu e minettosu

S’atonzu enzeit. Sos campos arados
A friscu a friscu fint che campusantos
E sos buscos de irde fin privados.

Non s’intendian de puzzones cantos
E sos pastores si nde fin partidos.
Poi sa terra si ponzeit mantos

Frittos d’iddia e de nies sighidos.
Ma tue in sa carrada castagnina
Buddias forte e mandaias gridos

De allegria. E deo in sa coghina
Niedda mia ti passa’ in giru
Intro de un’antiga carrafina;

Intantu chi un’ispidu a giru a giru
Una trizza coghiat de saltizzu
E su pan’Èsulu fini che pabiru

Faghiat de prattu. Finz’a su cannizzu
Pesaiat sa fràmula su fogu,
Candu lu toccaiat pro s’aìzzu

Babbu meu istimadu. Che in giogu
Si nd’andeit s’ierru, ca gentile
Tue bi fist, o binu, in custu logu

Cun tottus sos tebiores de abrile.